Trafalgar Square

Trafalgar Square alebo Trafalgarské námestie je námestie v centre Londýna, ktoré svojim názvom pripomína bitku pri Trafalgare v roku 1805 a víťazstvo britského námorníctva v Napoleonských vojnách. Námestie pôvodne malo niesť meno kráľa Viliama IV., ale G. L. Taylor navrhol súčasne používaný názov.
Od dôb Eduarda I. sa toto územie používalo ako kráľovské stajne. Približne v roku 1820 poveril princ regent architekta Johna Nasha obnovou tejto oblasti. Nash nechal toto územie vyčistiť v rámci obnovy a zušľachtenia celej oblasti Charing Cross. Súčasný vzhľad námestia pochádza z obdobia okolo roku 1845 a je dielom architekta Charlesa Barryho.

Opis námestia

Námestie tvorí rozsiahla centrálna plocha obklopená z troch strán cestnými komunikáciami. Na štvrtej strane sú schody, ktoré vedú do londýnskej National Gallery.
Cesty, ktoré pretínajú námestie tvoria časť dopravnej tepny A4. Do roku 2003 bola premávka v okolí námestia jednosmerná. Rekonštrukcia komunikácií prispela k ich zúženiu a k uzavretiu severnej časti námestia pre dopravu. Podchody umožňujú spojenie so stanicou metra Charing Cross.
V strede námestia stojí Nelsonov stĺp, obklopený fontánami a štyrmi bronzovými sochami levov od sochára sira Edwina Landseerema. Traduje sa, že kov použitý na ich výrobu pochádza z diel francúzskych lodí. Na vrchole stojí socha admirála Nelsona, ktorý velil britskému loďstvu v Bitke pri Trafalgare.
Na severnej strane sa nachádza Národná galéria a na juh od nej kostol St Martin-in-the-Fields. Námestie spája s okolím na juhozápad okolo Admirality Arch Mall, na juh Whitehall, na východ Strand a na sever Charing Cross Road.
V každom rohu námestia sa nachádzajú podstavce. Dva severné boli určené pre jazdecké sochy a tým pádom sú širšie ako tie južné. Na troch z nich stoja sochy – Juraja IV. (severovýchodná, 1840), Henricha Havelocka (juhovýchodná, 1861) a sira Charlesa Jamesa Napiera (juhozápadná, 1855). Štvrtý podstavec na severozápadnej strane námestia bol určený pre sochu Williama IV., ale z nedostatku finančných zdrojov zostal podstavec prázdny a neskôr nedošlo k všeobecnej zhode, čia socha by tam mala byť umiestnená.
V roku 1999 pripravila Kráľovská akadémia vied projekt Štvrtého podstavca – prechodnej inštalácie vybranej sochy súčasného autora.

Holuby

Trafalgarské námestie je veľkou turistickou atrakciou a čiastočne k tomu prispeli i holuby. Obľúbenou činnosťou turistov i londýnčanov bolo ich kŕmenie. V Národnej galérii je umiestnená fotografie slávnej americkej herečky Elizabeth Taylorovej stojacej na námestí ako kŕmi holuby, ktorí ju obklopujú v takom veľkom množstve, ako by ju chceli napadnúť.
Neskôr začali snahy o obmedzenie množstva holubov na námestí. Holubie výkaly pôsobia neesteticky, poškodzujú sochy a ich počet dosahujúci 35 000 predstavuje značné zdravotné riziko.
Od roku 2000 platí prísny zákaz predaja krmiva pre holuby na námestí a boli podniknuté rôzne pokusy o vytlačenie holubov z námestia, vrátane použitia cvičených sokolov. Priaznivci holubov a turisti však pokračovali v ich kŕmení, čo vyvrcholilo zákazom tejto činnosti v roku 2003 zákonom.

Vianočný obrad

Od roku 1947 sa na námestí koná Vianočný obrad. Smrek, ktorý je darom nórskeho hlavného mesta Oslo za podporu Spojeného kráľovstva počas druhej svetovej vojny je vztýčený na námestí ako londýnsky vianočný stromček. Okrem všeobecnej podpory poskytla Británia azyl nórskemu kráľovi Haakonovi VI., jeho synovi Olafovi i celej nórskej vláde. Ako súčasť tradície starosta Westminsteru navštevuje na jeseň Oslo, aby sa zúčastnil slávnostného vytnutia stromu a primátor Osla navštevuje Londýn aby rozsvietil stromček počas vianočného obradu.